**FAU MØTE 16.02.2023**

Tilstede: Camilla Frøysaa Olsen, Mari Govertsen, Rita Helene Hansen, Linn Wehus, Tommy Gundersen, Heidi Ingebrigtsen, Tove Thoner Hauge, Marianne Nordahl

Frafall: Jarle Bjellås, Åse Lundgren

1. **Innspill til sakslisten**

Det er ikke kommet noen nye innspill til sakslisten

1. **En kort runde fra klassene**

SFO: Det er fint om foreldre kan legge inn beskjeder i Visma appen tidlig på dagen. Ansatte og vikarer må sjekke appen hver halvtime da de ikke får varsel når foreldre legger inn nye beskjeder. Ellers opplever vi at foreldre er gode til å sende en SMS også hvis noe haster.

1. trinn: Vi satser på mindre lekegrupper i leketiden nå, hvor elevene rullerer på hvilken «lekestasjon» de er på i løpet av uken. Dette fungerer veldig fint. Elevene kommer raskt i lek og de er tryggere på hvem de kan spørre om å leke med når forholdene er såpass små. Gøy å se at de leker mye på tvers av tidligere relasjoner fra barnehagene. Nå er det også veldig mange som begynner å bli mer motiverte for lese- og skriveoppgaver. Vi vil også prøve å ha mer fokus på uteskole fremover.
2. trinn: Fokus i klassen faglig er lesing/skriving og pluss og minus i tallområdet 0-100. Sosialt jobber vi med å ta gode valg og være en god venn. Det som fungerer bra er at elevene jobber godt i timene. De er gode til å gi hverandre arbeidsro. Vi jobber med språkbruken og hvordan man snakker til hverandre, spesielt på fotballbanen.
3. trinn: Siden i høst har vi hatt lek hver morgen. Det blir en rolig start på dagen, hvor vi voksne får tid til å se og snakke med hver enkelt elev. Noen elever begynner å bli litt rastløse nå og de ønsker seg litt nye leker og andre ting å holde på med (elevene har skrevet et brev med ønsker til rektor). Vi har siden jul delt trinnet i tre grupper nesten hver morgen. Da har vi hatt lesekurs i denne leketiden, og elevene varierer mellom å leke og ha lesekurs. Dette fungerer veldig godt. Vi har hatt lekevenner hver dag i et av friminuttene siden januar, for å sikre at alle hadde noen å leke med. Vi så at den de lekte med i første friminutt ofte viste seg å bli den neste de lekte med i neste friminutt. I noen friminutt spiller mange i klassen kanonball sammen. Det er gøy å se at både jenter og gutter er med på dette. Vi jobber kontinuerlig med klasseregler og rutiner.
4. trinn: Vi syns det er en veldig fin gjeng. Vi jobber med å ha god arbeidsro i timene. Det kan være litt utfordrende når alle 33 er samlet i et klasserom, derfor prøver vi å dele oss i to grupper så ofte vi har mulighet. Faste rutiner på dagen og det å passe på at alle har noen å være med i friminuttene er viktig for oss. Det er mye fin felles lek, som oftest kanonball, i friminuttene.
5. trinn: Vi har avsluttet det flerfaglige prosjektet «vi kjøper og selger», hvor elevene blant annet har jobbet i grupper knyttet til forbruk og budsjett. Dette har fenget og skapt engasjement. Elevene har gitt positive tilbakemeldinger på arbeidet med prosjektet. Uro er fremdeles noe vi jobber med, men vi ser noe bedring her. Lærerne opplever trinnet som en mye mer positiv gjeng med mye godt samspill. De bryr seg om hverandre og er ikke redde for å vise det. Elevene snakker positivt om oppstart av vennegrupper.
6. trinn: Fokus i klassen er kjøp og salg og budsjett. I uke 6 hadde vi fokus på pubertet og utvikling, samt grenser i forhold til egen kropp. Vi hadde noen kjempefine timer med gode, men alvorlige samtaler. Sosialt er fokus fortsatt på inkludering. Det er mye som fungerer bra på trinnet, spesielt arbeidsro og fokus i timer. Ingen spesielle utfordringer for øyeblikket.
7. trinn: Vi jobber med å forberede oss til ungdomsskolen og kommer til å ha litt vurderinger fremover. Ellers går det i mye av det samme; fremdeles et godt miljø, samtidig som vi må passe på å ha en god struktur rundt de slik at ting ikke sklir ut frem mot sommeren.
8. **Evaluering av foreldremøtet og foreldrenettverket**

Det er kommet gode tilbakemeldinger fra foredraget med Jesse Ohene og foreldrenettverket i etterkant. Flere av trinnene var ganske samstemte og fikk god tyngde i diskusjonene, hvor flere ble enige om litt «felles kjøreregler» knyttet til sosiale medier/apper/spill. FAU kommer med en tydelig anbefaling om at man holder seg til aldersgrenser.

1. **Videre arbeid med temaet nettvett og mørke sider av nettet**

FAU ønsker, som nevnt tidligere, å ha fokus og jobbe videre med nettvett. Vi ser blant annet på muligheten for å få inn flere foredragsholdere etter hvert.

1. **Informasjon om den nye sykkelstien fra Langenesåsen**

Camilla har fått tilbakemelding fra Agder Fylkeskommune om at det blir sykkelsti fra Langenesåsen til Stokkelandsskogen. Det er ikke kommet noen dato for når dette arbeidet skal begynne, men de håper at det skal være ferdig til høsten 2023.

1. **Søke om midler fra Lokalbankfondet, Søgne og Greipstad Sparebank**

FAU ønsker å søke om midler fra lokalbankfondet. Disse midlene kan brukes til å leie inn flere foredragsholdere i fremtiden. Camilla sender inn søknad.

1. **Ny leder i FAU**

Når dette skoleåret er ferdig så takker Camilla for seg som FAU leder. Hun har sittet i FAU i straks 4 år, hvorav 2 år som leder. Vi ønsker å takke henne for en enormt god innsats og engasjement. Ny FAU leder fra høsten 2023 er Linn Wehus.

1. **Innspill fra foreldre: Store klasser på Langenes skole/hvor store kan de bli? v/Linn**

Det er ikke noen grenser for hvor stor gruppe man har på trinnet. 1. trinn er en gruppe på et stort antall elever. Vi underviser i smågrupper og slik det er nå er det undervisningsgrupper på ca. 15 stk. Vi har også noen mindre grupper. Det er bemanning nok på alle trinn til å dele inn i mindre undervisningsgrupper.

1. **Innspill fra foreldre: Er det mulig å få til et bedre samarbeid mellom SFO og leksehjelp? v/Linn**

Det er leksehjelp på Langenes skole fra 3. trinn og oppover hver mandag og tirsdag. Her kan alle som vil søke. Leksehjelp på SFO er det ikke lagt opp til nå. Dersom det er ønskelig for noen å gjøre lekser på SFO kan skolen legge til rette for det. Det må allikevel påpekes at det ikke er bemanning til å være med denne gruppen til enhver tid, så det vil ikke bli en direkte leksegruppe.

1. **Eventuelt**

FAU ønsker å komme med en oppfordring til alle foreldre om å få til treff på de enkelte trinn. For eksempel mamma/pappa kveld. På 5. trinn hadde de nylig mammakveld for jentemødre, hvor de hadde det sosialt og diskuterte saker som de ønsket ta opp. Kan høre med rektor om man kan låne personalrommet til slike treff.